Valgamaa 92. sünnipäeva koostöömängude juhend.
Käteräti võrkpall - 4 käterätti, 2 võrkpalli, 20 veepommi õhupalli, stopper, väljakupiirid
Meeskond: 4 inimest

Käteräti võrkpalli mängitakse klassikalise võrkpalli reeglite järgi. Erinev on palli servi, viske ja vastuvõtu tehnika. Palli käega mängu ajal puutuda ei tohi. Mängijad asuvad platsil paaris, hoides kätega käterätiku servadest kinni. Palli võetakse vastu püüdes see käterätikuga kinni ning visatakse käteräti abil püüdmise kohast liikumata üle võrgu. Servi alustab see võistkond, kelle poolele viimati pall maha kukub.

Mängitakse kaks 5 minutilist poolaega. Võidab kõige enam punkte saanud võistkond. Kui mäng lõpeb viigiga, asendatakse pall veepommiga. Kaotuspunkti saab meeskond, kelle mängukastis veepall puruneb.

Ööpimeduse penaltid –2 salli, 2 jalgpalli, stopper, penaltijoon
Meeskond: 4 inimest

Ühel võistkonna liikmel seotakse silmad kinni. Teine võistkonna liige läheb väravasse ja ülejäänud kaks võistkonna liiget juhendavad häälega pimedat penalti lööjat. 10 meetri kaugusele väravast pannakse jalgpall, mis tuleb pimedal mängijal lüüa väravasse. Enne löögi algust keerutab vastasmeeskonna liige lööjat kohapeal 10 ringi. Seejärel peab pime mängija lööma palli väravasse. Meeskonnaliikmed juhendavad teda sõnadega. Vastasmeeskonna liikmed võivad samuti juhendada (kas õigesti või valesti, on nende otsustada). Kui pall on väravas, seotakse silmad kinni järgmisel meeskonnaliikmel. Ühel meeskonnal on aega penalteid lüüa 5 minutit. Seejärel on järg vastasmeeskonna käes. Võidab meeskond, kes lööb rohkem väravaid.

Kui mäng lõpeb viigiga, lisandub voor, kus mõlema meeskonna üks mängija lööb korraga penalti. Mängu võidab see meeskond, kes lööb esimesena värava.

Kurja linnu ragulka – 6 m kummi, 3-6 tennisepalli, viskejoon, 10 sihtmärki
Meeskond: 4 inimest   

Kolmest mängijast moodustatakse inimragulka selliselt, et kahe mängija keha ümber seotakse lai kummipael. Kolmas mängija tõmbab kummi pingule, paneb selle keskele tennisepalli, ning püüab tabada eemal asuvaid sihtmärke. Neljas meeskonnaliige toob pallid tagasi laskmisjoonele. Laskjaid võib vahetada. Kummipaelu hoidvad mängijad võivad liikuda (positsioneeruda) jäädes laskmisjoone taha.

Mäng kestab 5 minutit. Iga pikali lastud sihtmärk annab ühe punkti. Võidab enim punkte teeninud meeskond. 

 Valgamaa ristsõna –ristsõnad, pastakad
Meeskond: 4 inimest   

Meeskonnal tuleb lahendada 5 minuti jooksul Valgamaa teemaline ristsõna. Kui meeskond saab 5 minutiga ristsõna kõik ruudud täidetud ja leiab vastuse, teenib meeskond 12 punkti. Kui ülesanne jääb täitmata, saab meeskond iga õige vastuserea eest 1 punkti ning vastuserea eest 2 punkti.

Kõikide võistluste punktid arvestatakse kokku ja selgitatakse välja kolm auhinnalist kohta. Kui esikolmikus jäädakse kohti jagama, visatakse järjestuse väljaselgitamiseks täringut. Võitjaks saab suuremate punktide saaja. 

